TEST: Apple MacBook Neo

Apple har i mange år haft plads til noget nyt i bunden af deres Mac-serie. På den ene side har man MacBook Air (som lige er kommet i en ny udgave, læs vores test her), som i praksis er blevet standardvalget for de fleste. På den anden side findes MacBook Pro-modellerne til professionelle brugere. Men hvis man bare ville have en billig Mac til studier, rejser eller almindeligt kontorarbejde, var der ikke rigtig noget oplagt valg, og det er mange år siden Apple tog livet af den maskine de bare kaldte “MacBook”. Det hul forsøger Apple nu at udfylde med MacBook Neo. Det er Apples nye budget-Mac, og den ligger prismæssigt markant under både Air og Pro. Det interessante er dog, at den på ingen måde føles som en typisk budgetcomputer. Under min test sad jeg flere gange med følelsen af, at Apple faktisk har ramt noget ret særligt her. For i stedet for at lave en billig bærbar med masser af kompromiser har de lavet en Mac, der stadig føles som en Mac – bare til en langt lavere pris.

Designet føles stadig som en rigtig Mac

Hvis man tidligere har brugt en MacBook, vil MacBook Neo føles meget velkendt. Designet ligger tæt op af det, Apple har gjort i flere år med MacBook Air. Den er tynd, let og fremstår minimalistisk med de rene linjer, Apple efterhånden har gjort til en del af deres identitet. Kabinettet føles solidt, hængslet virker præcist, og hele maskinen giver en fornemmelse af kvalitet, der ligger langt over, hvad man normalt forventer i prisklassen. Mange bærbare omkring 5.000 kroner føles ærligt talt som noget plastik skrammel, men MacBook Neo føles stadig som et rigtigt Apple-produkt. Jeg testede den gule model, og farven giver maskinen lidt personlighed i en verden af ellers ret neutrale bærbare. Den er stadig diskret nok til at fungere i professionelle sammenhænge, men den gør også, at computeren skiller sig en smule ud. Overordnet set føles MacBook Neo simpelthen dyrere, end den er.

Allerede fra starten er Neos software “farvet” af computerens farve

Den dyrere version indeholder TouchID – det er værd at tage med

MacBook Neo er en virkelig pæn computer – især til prisen

Til webbrowsing er MacBook Neo en fryd at arbejde med

Touchpaden er stor og virkelig god

Selv “poterne” er indfarvet i den grøn-gule

Størrelsen og vægten gør den også til en meget mobil computer. Den er let at have med i tasken, og det er tydeligt, at Apple har designet den til brugere, der ofte arbejder på farten. Samtidig er tastatur og trackpad stadig blandt de bedste i branchen. Tastaturet er behageligt at skrive på, og trackpad’en er stor, præcis og reagerer lynhurtigt på bevægelser. Den er ikke haptisk og føles ikke som dem på Air og Pro, men faktisk har jeg slet ikke noget imod følelsen af den – jeg vil ikke sige jeg direkte foretrækker den, men det er i hvert fald ikke dårligere.

Apples gestus-styring fungerer stadig bedre end på de fleste Windows-computere, og det gør navigationen i systemet meget intuitiv. Hvis man vælger modellen med Touch ID – og det vil jeg klart anbefale – bliver oplevelsen endnu bedre. At kunne låse computeren op eller godkende betalinger med en finger er simpelthen bare mere praktisk i hverdagen.

Skærmen er bedre end man forventer i prisklassen

MacBook Neos skærm er fin på alle måder. Billedet er skarpt, farverne er behagelige, og med 500 nits er lysstyrken mere end tilstrækkelig til almindeligt arbejde indendørs (i fuld sol kan det være lidt svært, men det går nogenlunde). Til tekstbehandling, web, video og almindeligt kontorarbejde fungerer skærmen uden problemer, og under min test følte jeg aldrig, at den var en begrænsning. Man kan naturligvis finde bedre skærme i dyrere computere, men i denne prisklasse er det faktisk svært at klage. Apple har tydeligvis valgt at holde niveauet højere, end man normalt ser på billige bærbare.

Opsætningen er samtidig klassisk Apple. Efter få minutter er man logget ind med sin Apple-konto, og systemet er klar til brug. Har man en iPhone eller en anden Mac, synkroniserer beskeder, billeder og dokumenter automatisk. Det gør overgangen til en ny computer meget nem, og hele oplevelsen føles poleret. Det er også her Apples økosystem virkelig viser sin styrke. Hvis man allerede bruger Apple-produkter, fungerer MacBook Neo næsten øjeblikkeligt som en naturlig del af hverdagen. Og det er præcis det, Apple håber vil ske; især unge har ofte en iPhone og MacBook Neo er en naturlig forlængelse af netop iPhone, fordi alt arbejder så godt sammen.

Ydelsen er overraskende stærk

En af de ting der faktisk har overrasket mig mest ved MacBook Neo, er ydelsen. Computeren leverer faktisk noget, der minder meget om niveauet fra Apples M1-processor, som stadig er en ganske kompetent chip. Til almindeligt arbejde – browser, e-mail, tekstbehandling, video og let billedredigering – føles maskinen hurtig og responsiv. Apps åbner hurtigt, systemet føles let, og computeren virker aldrig stresset. Samtidig bruger den meget lidt strøm, og det er tydeligt, at Apple har designet den til effektivitet. Ja, det er en telefon processor – men det er jo fuldstændigt ligegyldigt, for den virker til alt det, den skal kunne, og mine tal i Geekbench er faktisk ret imponerende – især på single-core, hvilket betyder at den er hurtig til netop de ting man bruger mest: Webbrowsing, tekstbehandling og den slags.

Opladningen af Neo er et andet interessant aspekt. I løbet af min test blev det hurtigt tydeligt, hvor lidt strøm computeren egentlig kræver. Den kan oplades med en almindelig iPhone-oplader, hvilket stadig føles lidt vildt. Det lyder måske som en lille ting, men i praksis er det faktisk ret praktisk, især hvis man rejser meget og ikke har lyst til at slæbe rundt på flere store opladere. Batteritiden er også rigtig god. Ved almindeligt arbejde kan man uden problemer få en hel dag – og i hvert fald en arbejds- eller skoledag – ud af maskinen. (Apple lover 16 timer, og det er ikke helt ved siden af, hvis du ikke belaster den for hårdt) Det gør den til en oplagt computer til studerende, konsulenter eller sælgere, der arbejder meget på farten.

Ikke til tunge professionelle opgaver

Selvom MacBook Neo er overraskende kraftfuld, er det stadig en computer, der har sine begrænsninger. Hvis man arbejder professionelt med video, store billedfiler eller andre tunge opgaver, vil man relativt hurtigt ramme grænsen for, hvad maskinen er designet til. Den er simpelthen ikke bygget til den type arbejde, og det er også tydeligt, at Apple forventer, at professionelle brugere vælger en MacBook Air eller MacBook Pro i stedet.

Til gengæld klarer den alt det almindelige arbejde uden problemer. Browser, Office-apps, e-mail, møder og let kreativt arbejde fungerer helt fint. Jeg kan sagtens forestille mig en kørende sælger bruge den som sin primære computer. Den er let, hurtig nok til hverdagsopgaver og har en batteritid, der gør den praktisk at arbejde med på farten. Til den type brug er den mere end kraftfuld nok.

Lagerplads og hukommelse er kompromiset

Min testmodel havde 512 GB lagerplads, og det vil jeg klart anbefale. Det giver langt mere fleksibilitet i hverdagen, og forskellen i pris er efter min mening godt givet ud. Man slipper for konstant at tænke over pladsen, og maskinen føles mere fremtidssikret. Til gengæld er 8 GB hukommelse nok det punkt, hvor MacBook Neo tydeligst viser, at den er en budgetmodel. I mange situationer fungerer det fint, men hvis man åbner mange programmer eller browserfaner samtidig, kan man godt mærke begrænsningen.

Jeg kunne godt have ønsket mig, at Apple havde valgt en lidt kraftigere chip – måske A19 Pro der har 12GB RAM også – for at give maskinen lidt mere luft til fremtiden. Men det er også tydeligt, at Apple har forsøgt at holde prisen nede, og det er sandsynligvis derfor, man har valgt den nuværende løsning. Det kan også meget vel være den type forbedring, Apple gemmer til næste generation. Det er et firma der er virkeligt gode til at optimere indtjening og maximere forventninger på samme tid.

En billig Mac der føles overraskende luksuriøs

Det mest interessante ved MacBook Neo er i sidste ende prisen. I prisklassen omkring 5.000 kroner finder man normalt bærbare, der føles som kompromiser. De er ofte lavet af plastik, har middelmådige skærme og ydelse, der kun lige er tilstrækkelig. MacBook Neo føles anderledes. Den føles stadig som et Apple-produkt, med høj byggekvalitet, lækkert design og et system, der fungerer præcis som man forventer.

MacBook Neo er måske ikke den mest kraftfulde Mac Apple nogensinde har lavet. Men det er heller ikke meningen. Det Apple har gjort her, er at skabe en computer, der giver adgang til Mac-oplevelsen til en langt lavere pris end tidligere. Man får en velbygget computer, god skærm, solid ydelse og fremragende batteritid. Den er ikke lavet til professionelle videoredigerere eller udviklere med tunge projekter, men til almindeligt arbejde fungerer den virkelig godt. Hvis jeg selv skulle vælge, ville jeg gå efter udgaven med 512 GB lager og Touch ID. Det gør maskinen langt mere praktisk i hverdagen. Hvis du er studerende kan du få 900 kr. i rabat, så det er ca. det samme – og det ville jeg virkelig overveje at bytte ud. For 5.599 kr. får du en maskine der snildt kan være med dig selv på de længste uddannelser.

MacBook Neo er kort sagt en virkelig god computer med få svagheder – og de svagheder bliver i den grad opvejet af prisen. I en verden hvor mange billige bærbare føles som plastik-kompromiser, føles MacBook Neo stadig som ægte Apple. Det er i sig selv lidt af en præstation.

Du kan læse mere om MacBook Neo hos Apple her.

TEST: Apple MacBook Neo