TEST: Apple MacBook Pro M5 Max

Apple har efterhånden gjort det til en vane at skubbe grænsen for, hvor meget ydelse man kan presse ned i en bærbar computer. Med M5 Max tager de endnu et skridt i den retning. Den nye MacBook Pro ligner i store træk den maskine, vi allerede kender, men under tastaturet gemmer der sig en chip, der leverer noget af det mest imponerende laptop-hardware på markedet lige nu.

Testmaskinen, jeg har haft på bordet de sidste uger, er en 16-tommer MacBook Pro i Space Black med M5 Max, 128 GB RAM og 4 TB lager. Det er en konfiguration, der ligger helt i den ekstreme ende. De færreste kommer nogensinde til at købe en MacBook med så meget hukommelse og lager, men netop derfor er den interessant. Hvis noget kan få M5 Max til at knække sammen, burde det være en maskine som denne. Det lykkedes aldrig helt.

Design og skærm

Apple har ikke ændret meget på selve designet. MacBook Pro er stadig bygget i et solidt aluminiumschassis, som føles mere som et professionelt værktøj end som en tynd ultrabook. Den er ikke specielt let, og den prøver heller ikke at være det. Til gengæld er byggekvaliteten stadig blandt de bedste på markedet.

Space Black-versionen ser stadig markant bedre ud end de klassiske sølvmodeller, og den matte overflade holder fingeraftryk rimeligt i skak. Portudvalget er også det samme som tidligere med Thunderbolt, HDMI, SD-kortlæser og MagSafe. Det betyder i praksis, at man stadig kan arbejde uden at slæbe rundt på en håndfuld adaptere.

Skærmen er Apples Liquid Retina XDR-panel, og den er stadig blandt de bedste laptopskærme, man kan få. Mini LED-teknologien giver en kombination af høj lysstyrke og dyb kontrast, som især er tydelig, når man arbejder med video. Samtidig gør ProMotion med op til 120 Hz hele systemet mere flydende i brug. Under videoredigering i Final Cut Pro er det især farvegengivelsen og kontrasten, der gør en forskel. Det er en skærm, man faktisk kan stole på, når man arbejder med visuelt materiale.

Ydelse: M5 Max

Det er dog chippen, der er den egentlige historie. M5 Max leverer et tydeligt løft i både CPU og GPU-ydelse, og i Geekbench 6 rammer testmaskinen 4337 i single core og 29.338 i multi core. Det placerer den et godt stykke over tidligere generationer. Til sammenligning ligger M3 Max typisk omkring lidt over 3.000 i single core og omkring 21.000 i multi core.

Men benchmarks fortæller kun en del af historien. Det mest bemærkelsesværdige ved M5 Max er, hvor sjældent maskinen føles presset i praksis. Apps åbner øjeblikkeligt, store projekter loader hurtigt, og selv når man arbejder med tunge opgaver, føles systemet konstant responsivt. Det er den slags ydelse, hvor man efter noget tid helt glemmer, at man sidder med en bærbar computer.

Videoredigering og gaming

Under testen blev maskinen brugt til videoredigering i Final Cut Pro med flere 4K-streams på samme tid. Selv med flere lag video, flere streams og effekter var der ingen tegn på, at systemet blev presset. Afspilning foregik stort set altid i realtid, og rendering skete ofte direkte i baggrunden uden at man behøvede vente i så meget som sekunder. Det gør en stor forskel i workflowet. I stedet for konstant at vente på computeren kan man bare fortsætte arbejdet. Og her begynder de mange penge den koster at tjene sig ind igen. Jeg har lavet tv da tv stadig var noget man så på tv-kanaler. Når vi skulle rendere så meget som en lille titel kunne vi gå ned efter kaffe – og at rendere en halv times program var noget, computeren, der i øvrigt dengang kostede betydeligt mere end denne MacBook Pro, kunne være hele natten om. Nu klares det hele imens man stadig arbejder.

De 128 GB RAM i testmaskinen er naturligvis en del af forklaringen. Det er langt mere hukommelse, end de fleste brugere nogensinde får brug for, men det betyder også, at systemet stort set aldrig rammer nogen form for begrænsning.

MacBooks har traditionelt ikke været oplagte gamingmaskiner, men Apple Silicon har ændret lidt på det billede. Under testen blev både Civilization VI og Baldur’s Gate 3 kørt på højeste grafiske indstillinger. Begge spil kørte stabilt uden hakken eller tydelige frame drops. Baldur’s Gate 3, som ellers kan være ret krævende når der er meget action på skærmen på samme tid, kørte helt glat. Det betyder ikke, at MacBook Pro pludselig er blevet en klassisk gaming-laptop, men ydelsen er der uden problemer, skulle man have lyst til den slags.

Støj og batteri

En af de ting, der stadig imponerer ved Apple Silicon, er effektiviteten. Under almindeligt arbejde, inklusive videoredigering, var blæserne næsten aldrig hørbare. I mange tilfælde startede de slet ikke. Under gaming begyndte de dog at arbejde, men selv efter et par timers spil nåede de aldrig et niveau, der føltes voldsomt.

Batterilevetiden ligger nogenlunde på niveau med tidligere generationer. Under almindeligt arbejde holder maskinen stadig fint en arbejdsdag, mens gaming reducerer batteritiden markant. Under spil kunne maskinen holde omkring to og en halv time, før den skulle have strøm igen.

Konklusion

MacBook Pro med M5 Max er en af de mest kraftfulde laptops på markedet lige nu. Den kombinerer ekstrem CPU og GPU-ydelse med Apples velkendte hardwarekvalitet, en fremragende skærm og en energieffektivitet, som stadig er svær for konkurrenterne at matche. Det mest imponerende er dog, hvor ubesværet den føles i brug. Selv under tunge opgaver virker det sjældent som om maskinen arbejder særlig hårdt.

Den er vanvittigt dyr, selv for professionelle, og de fleste brugere vil aldrig få brug for en konfiguration med 128 GB RAM. Men for dem, der arbejder professionelt med video, grafik eller andre tunge opgaver, er MacBook Pro med M5 Max et af de mest imponerende stykker laptop-hardware, man kan købe lige nu.

TEST: Apple MacBook Pro M5 Max